Sentenza
Material: papyrus
Place: Theben (Ägypten)
Categories: Protokoll
Hermias - Prozeß
Verlesung der Klageschrift
Verhandlung
Urteil
ἔτους νδ Ἁθὺρ κβ ἐν Διὸς πόλει τῆι Μεγάληι 
ἐφʼ Ἡρακλείδου τῶν ἀρχισωματοφυλάκων καὶ ἐπιστάτου 
τοῦ Περὶ Θήβας καὶ ἐπὶ τῶν προσόδων τοῦ νομοῦ, συνπαρόντων 
Πολέμωνος τῶν ἀρχισωματοφυλάκων, Ἡρακλείδου τῶν 
αὐτῶν καὶ γυμνασιάρχου,  Ἀπολλωνίου τοῦ Ἀπολλωνίου καὶ 
Ἑρμογένου τῶν φίλων, Παγκράτου τῶν διαδόχων, Κομάνου 
τῶν ἡγεμόνων, Πανίσκου τοῦ Ἀμμωνίου τῶν κατοίκων 
καὶ ἄλλων πλειόνων. 
καταστάντος Ἑρμίου τοῦ Πτολεμαίου τῶν ἐκ τοῦ Ὀμβίτου 
πρὸς τοὺς ἀπὸ τοῦ τόπου χοαχύτας Ὧρον καὶ Ψενχῶνσιν  
καὶ Χονοπρῆν καὶ τοὺς τούτων ἀδελφούς, ἀνεγνώσθη τὸ ἐπιδοθὲν 
Ἑρμίαι τῶι συγγενεῖ καὶ στρατηγῶι καὶ νομάρχηι παρὰ τοῦ 
Ἑρμίου ὑπόμνημα, ἀναπεμφθὲν δὲ ἐφʼ ἡμᾶς, οὗ ἐστιν ἀντίγραφον· 
Ἑρμίαι συγγενεῖ καὶ στρατηγῶι καὶ νομάρχηι παρʼ Ἑρμίου 
τοῦ Πτολεμαίου τῶν περὶ αὐλὴν διαδόχων καὶ ἡγεμόνος 
ἐπʼ ἀνδρῶν. τοῦ νγ  Μεχεὶρ ἐπιβαλόντος εἰς Διὸς πόλιν τὴν 
Μεγάλην Δημητρίου τοῦ συγγενοῦς καὶ ἐπιστρατήγου ἐπέδωκα 
ὑπόμνημα κατὰ Ὥρου τοῦ Ἁρσιησιος καὶ Ψενχών[σ]ιος τοῦ Τεεφίβιος, 
Πανᾶτος τοῦ Πεχύτιος, Χονοπρέους τοῦ Ἁρσιήσιος καὶ τῶν 
τούτων ἀδελφῶν τῶν τὰς λειτουργίας ἐν ταῖς νεκρίαις παρεχο
μένων, καλουμένων δὲ χοαχυτῶν, διʼ οὗ προηνεγκάμην, ὅτι ὑπαρ
χόντων μοι ἐν τῆι Διὸς πόλει προγονικῶν κτήσεων, ὧν οἱ πρόγονοί μου 
κεκυρίευκαν, ἐφʼ ὅσον περιῆσαν ,  οἱ ἐνκαλούμενοι τὴν κατοικίαν 
ἔχοντες ἐν τοῖς Μεμνονείοις, οὗπερ συνκεχωρημένον αὐτοῖς ἐστιν 
καὶ τοῖς προγόνοις αὐτῶν οἰκεῖν, ἐν δὲ τῆι τῶν καιρῶν περιστάσει 
καταγνόντες ἐπὶ τῶι ἄλλου τὴν κατοικίαν ἔχειν με, ἐπελθόντες ἐπὶ 
μίαν  μου οἰκίαν, ἥ ἐστιν ἐκ τοῦ ἀπὸ νότου καὶ λιβὸς τῆς Διὸς πόλεως ἀπὸ 
βορρᾶ τοῦ δρόμου τοῦ φέροντος ἐπὶ ποταμὸν τῆς μεγίστης θεᾶς Ἥρας, ἀπὸ νότου 
τοῦ φέροντος ἐπὶ τὸ Δημήτριον, ἧς τοῖχοι περιῆσαν, καὶ τῆι περὶ ἑαυτοὺς βίαι
χρησάμενοι, ἐπισκευάσαντες τὰ καθειρημένα μέρη ἐνοικοῦσιν 
ἀντιποιούμενοι ἀδίκως. ὑπὲρ ὧν μεταλαβόντος μου παρεγενήθην 
εἰς τὴν Διὸς πόλιν ἐν τῶι με  καὶ εἰς λόγους αὐτοῖς ἐλθόντος προ
ηνέγκαντο παρὰ Λοβάιτος τῆς Ἑριέως ἐωνῆσθαι. ὅθεν ἐν τῶι αὐτῶι 
ἔτει τοῖς ἐν τῆι Θηβαίδι χρηματισταῖς ἐνέβαλον ἔντευξιν εἰς τὸ 
προτεθὲν ὑπʼ αὐτῶν ἀγγεῖον ἐν τῆι Διὸς πόλει, ὧν ἦν εἰσαγωγεὺς 
Διονύσιος, κατὰ τῆς Λοβάιτος πρὸς τὸ ἀπροφασίστους αὐτοὺς κατα
στῆσαι, καὶ γενομένης μοι καταστάσεως πρὸς αὐτὴν ἐν τῶι 
Παχὼν μηνὶ τοῦ προκειμένου με , αἰσθομένη ὡς οὐθὲν 
εἶχεν βέβαιον, ἕνεκεν τοῦ καὶ τῶν γῶν μὴ μετεσχηκέναι αὐτὴν 
μητὲ τῶν προγόνων αὐτῆς μηθένα, συνεισέδωκέ μοι συνχώρησιν, 
καθʼ ἣν ἐδηλοῦτο μήτε πρότερον μήτε νῦν ἀντιποιεῖσθαι τῆς οἰκίας. 
τούτων οὕτως ἐχόντων οἱ ἐνκαλούμενοι ἀποθλιβέντες τῶι 
μηθενὸς δικαίου ἀντέχεσθαι ἀνεχώρησαν εἰς τὰ Μεμνόνεια, 
ἐγὼ δʼ ἐφʼ ἱκανὰς ἡμέρας καταφθαρεὶς ἠναγκάσθην, τῶν ἀνθρώπων 
μὴ ἐρχομένων εἰς τὰς χεῖρας, ἀναλῦσαι εἰς τὸ τεταγ[μένο]ν. καὶ 
μετὰ ταῦτα πολλάκις ἐπιβεβληκότος  εἰς τὴν Διὸς πόλιν, ἐκκλίνοντες 
οὐ διαλείπουσιν. οὐκ ἀρκεσθέντες δὲ ἐπὶ τῶι ἐνοικεῖν ἐν τῆι 
ἐμῆι οἰκίαι, ἀλλὰ καὶ νεκροὺς ἀπηρεισμένοι τυγχάνουσιν ἐνταῦθα, 
οὐ στοχασάμενοι τῶν ἐξακολουθούντων αὐτοῖς ἐπιτίμων, καὶ 
ταῦτα οὔσης ἐπὶ τοῦ δρόμου τῆς Ἥρας καὶ Δήμητρος τῶν μεγίστων 
θεῶν, αἷς ἀθέμιτά ἐστιν νεκρὰ σώματα καὶ οἱ ταῦτα θεραπεύοντες, 
καίπερ Αἰνέου τοῦ στρατηγήσαντος γράψαντος Πτολεμαίωι τῶι 
τότε ἐπιστατοῦντι τὸ ἔθνος μεταγαγεῖν εἰς τὰ Μεμνόνεια, 
καθότι καὶ πρότερον, ἐξ ὧν προσανήνεγκεν αὐτῶι Τατᾶς 
ὁ βασιλικὸς ἰατρὸς προστεταχέναι τὸν βασιλέα, καὶ περὶ τοῦ αὐτοῦ 
ἔθνους ἐτύγχανεν Διασθένης ὁ στρατηγήσας γεγραφὼς μετα
γαγεῖν αὐτοὺς, ὧν καὶ παραθήσομαι ἀντίγραφα ἐπὶ τῆς καταστάσεως. 
καὶ διὰ τῶν παρὰ Δημητρίου παραγγελέντος αὐτοῖς ἔρχεσθαι 
ἐπὶ τὸ κριτήριον μέχρι τοῦ τὰ καθʼ ἡμᾶς διεξαχθῆναι, οἱ δʼ ἐκτοπίσαντες 
οὐκ ἀπήντησαν. τοῦ δὲ Δημητρίου χωριζομένου ἠξίωσα, ἵνα 
χρηματισθῇ σοὶ τὸ ὑπόμνημα ὑπὲρ τῶν κατʼ αὐτοὺς, ὃ καὶ ἀποσταλὲν 
ἀπέδωκα ἐν Λάτων πόλει ἐν τῶι Φαμενὼθ μηνί. καὶ σοῦ γράψαντος 
Πτολεμαίωι τῶι τότʼ ἐπιστατοῦντι ἐξαποστεῖλαι αὐτοὺς, ὅπως 
διεξαχθῆι τὰ καθʼ ἡμᾶς  καὶ μὴ ἐξαποσταλέντων, ἐν δὲ τῶι Παῦνι
τοῦ αὐτοῦ ἔτους ἐπιβαλόντος σου εἰς τὴν Διὸς πόλιν  
εἰς τὴν Διὸς πόλιν σὺν τῶι Δημητρίωι πρὸς τὴν διάβασιν 
τοῦ μεγίστου θεοῦ Ἄμμωνος καὶ ἐπιδόντος  σοι τὸ προκείμενον 
ὑπόμνημα κατὰ τῶν σημαινομένων     καὶ παραγγελέντος 
αὐτοῖς ἀπαντᾶν ἐπὶ τὸ κριτήριον, φυγοδικοῦντες οὐκ ἀπήντησαν, 
κατὰ  τὸ ἀναγκαῖον τὸν ἀνάπλουν ἐποιησάμην ἅμα σοὶ 
ἐπὶ τοὺς τόπους. διὸ ἀξιῶ ἐμβλέψαντα εἰς τὴν γεγενημένην μοι 
καταφθορὰν ὑπὸ ἀσεβῶν ἀνθρώπων, ἀλλʼ ἐὰν φαίνηται 
συντάξαι γράψαι Ἡρακλείδει τῶι ἐπὶ τοῦ Περὶ Θήβας μετα
πεμψάμενον τοὺς εὐθυνομένους ἐπισκέψασθαι περὶ τούτων, 
ἵνʼ, ἐὰν παραδεικνύω ταῦθʼ οὕτως ἔχοντα, συναναγκασθῶσιν 
ἐκχωρεῖν ἐκ τῆς οἰκίας καὶ ὁμόλογοι κατασταθέντες νεκροὺς 
ἀπηρεισμένοι ἐν τῆι σημαινομένηι οἰκίαι ἐξαποσταλῶσι 
πρὸς σέ, ὅπως τύχωσι τῆς ἁρμοζούσης ἐπιπλήξεως. 
τούτου δὲ γενομένου ἔσομαι τετευχὼς τοῦ δικαίου. 
εὐτύχει. 
Ἡρακλείδει.  νδ Φαῶφι κα. 
τούτου ὄντος καὶ δικαιολογηθέντων τῶν συνκαταστάντων 
αὐτοῖς, περὶ μὲν τοῦ Ἑρμίου Φιλοκλέους, ὑπὲρ δὲ τῶν περὶ τὸν 
Ὧρον Δείνωνος, παραγινωσκομένων αὐτοῖς ἐξ ὧν παρέκειντο 
δικαιωμάτων ὧν ἑκάτερος ᾑρεῖτο,   καὶ τοῦ μὲν Φιλοκλέους 
παραπλήσια τοῖς διὰ τοῦ ὑπομνήματος προενεγκαμένου 
παραναγνόντος δὲ καὶ ἐξ ὧν παρέκειτο δικαιωμάτων ἀντιγραφου 
ἐντεύξεως, καθʼ ἣν ἔφη ἐμβαλόντος αὐτοῦ εἰς τὸ προτεθὲν ἀγγεῖον 
ὑπὸ τῶν ἐπιβαλόντων εἰς Διὸς πόλιν τὴν Μεγάλην χρηματιστῶν, 
οἷς εἰσῆγεν Διονύσιος,  κατὰ Λοβάιτος τῆς Ἑριέως μιᾶς  ἀπὸ τῶν 
πεπρακότων τοῖς περὶ τὸν Ὧρον τὴν οἰκίαν οὕτως τὴν Λοβάιν 
συνανενηνοχέναι αὐτῶι συνχώρησιν, διʼ ἧς ἔφη αὐτὴν προ
ενηνέχθαι μήτε πρότερον μήτε νῦν ἀντιποιεῖσθαι τῆς οἰκίας 
πρὸς τὸ ἀπροφασίστους καταστῆσαι τοὺς ἀντιδίκους μηθενὸς 
δικαίου ἀντεχομένους,   καὶ κατὰ μὲν τὸν τρόπον τοῦτον 
φήσας ἀπελαύνεσθαι αὐτοὺς τῆς κρατήσεως τῆς οἰκίας, 
ὁμοίως δὲ καὶ ἀναφορὰν τοῦ βασιλικοῦ γραμματέως, καθʼ ἣν ἔφη 
συνσταθείσης αὑτῶι κρίσεως ἐπὶ τῶν χρηματιστῶν πρὸς
Ἁρμᾶιν Νεχθμώνθου τῶν ἀπὸ τῆς Διὸς πόλεως ἱερέων τοῦ 
Ἄμμωνος περὶ γῆς σιτοφόρου  κ, ὧν ἐδήλου οὐσῶν αὑτοῦ 
προγονικῶν Ἀπολλώνιον Δάμωνος πεπρακέναι τῶι Ἁρμάει 
παρὰ τὸ καθῆκον, καὶ τοῦ Ἀπολλωνίου διαδεξαμένου ὑπὲρ 
τοῦ Ἁρμάιος τὴν κρίσιν, παρὰ δὲ τοῦ βασιλικοῦ γραμματέως 
γενομένης τῆς ἀναφορᾶς ἐπὶ τοὺς χρηματιστὰς ἐκ τῶν παρὰ 
τοῦ τοπογραμματέως καὶ κωμογραμματέως ἀνενεχθέντων 
περὶ τοῦ ἀναγράφεσθαι τὴν γῆν εἰς Ἕρμωνα Ἑρμίου τὸν πάππον 
τῆς Ἑρμίου μητρὸς καὶ τὸν Ἀπολλώνιον συνανενηνοχέναι 
αὑτῶι συνχώρησιν ἐξιστάμενον τῆς γῆς, φήσας κατὰ 
ταύτην τὴν διάκρισιν μέγα τι συμβάλλεσθαι τεκμήριον 
πρὸς τὴν ἐνεστηκυῖαν αὑτῶι πρὸς τοὺς περὶ τὸν Ὧρον 
κρίσιν περὶ τῆς οἰκίας,    ὡσαύτως δὲ καὶ προστάγματος 
ἀντίγραφον περὶ τοῦ τὰ μὴ ἀναγεγραμμένα Αἰγύπτια 
συναλλάγματα ἄκυρα εἶναι,  καὶ ἔλεγεν μὴ προσχρηστέον 
εἶναι ταῖς ἐπιφερομέναις ὑπὸ τῶν περὶ τὸν Ὧρον κατὰ τῆς 
οἰκίας συγγραφαῖς,  καὶ ἐκ τοῦ τῆς χώρας νόμου μέρη περὶ τοῦ, 
ἐὰν τις ἐπενέγκηι συγγραφὴν ἐπὶ τὸ δικαστήριον μὴ ἐστυ
ριωμένην, μὴ προσχρῆσθαι    καὶ, ἐάν τις ἐπενέγκηι 
ψευδῆ συγγραφήν, διαιρεῖσθαι αὐτήν,   καὶ μέρος ἐγ νόμου 
βεβαιώσεως, καθʼ ὃ ἔφη δεῖν τοὺς ἀντιδίκους συνίστασθαι 
τὸν λόγον πρὸς τοὺς ἀποδομένους αὐτοῖς,  καὶ ἑτέρους δὲ 
χρηματισμοὺς Ἑρμίου τοῦ συγγενοῦς καὶ στρατηγοῦ καὶ 
νομάρχου, ὧι ὑπετέτακτο καὶ ἡ παρὰ Διασθενου τοῦ στρατηγοῦ 
γραφεῖσα αὐτῶι ἐπιστολή, ὑποτεταγμένων αὐτῆι καὶ τῆς 
πεμφθείσης αὐτῶι ὑπὸ τῶν ἱερέων τοῦ Ἄμμωνος καὶ ἀναφορᾶς 
Παμώνθου τοῦ γενομένου τοπογραμματέως καὶ Αἰνέου 
τοῦ στρατηγοῦ ἐπιστολή, περὶ τοῦ τοὺς ἀπὸ τῆς Διὸς πόλεως 
ταριχευτὰς μετοικισθῆναι εἰς τὰ Μεμνόνεια,   φήσας καὶ 
ἀπὸ τούτων περιγίνεσθαί τινα αὑτῶι κυριείαν, καὶ προσταγμα 
περὶ προθεσμιῶν, οἷς προσήδρευεν μὴ παρὰ τὸν προγεγονότα 
χρόνον ποιησαμένους, καὶ ἐξ ὧν δὲ προενήνεκτο καὶ παρανέγνω 
ἐπὶ τῆς δικαιολογίας,  ἠξίου τοὺς ἀντιδίκους ἐξοικισθῆναι, 
ἑαυτῶι δὲ παραδοθῆναι τὴν οἰκίαν. 
μεταλαβὼν τὸν λόγον ὁ τοῖς περὶ τὸν Ὧρον συνκαταστὰς 
Δείνων προηνέγκατο τὸν Ἑρμίαν κατὰ κενὸν περιεσπακέναι
τοὺς περὶ τὸν Ὧρον ἐπὶ τῆι πάσηι συκοφαντίαι καὶ διασεισμῶι 
καὶ εἰς οὐ τὰ τυχόντα βλάβη περιστῆσαι οὐθενὸς εὐλόγου ἀντεχόμενον, 
φήσας εἶναι αὐτῶν τὴν οἰκίαν καὶ καθʼ ἃ παρέκειτο ἀντίγραφα 
συγγραφῶν Αἰγυπτίων, διηρμηνευμένων δʼ Ἑλληνιστί, μιᾶς  μὲν 
γεγονυίας τοῦ κη  Παχὼν ἐπὶ τοῦ Φιλομήτορος, καθʼ ἣν ὁ τοῦ ἑνὸς  
τῶν ἐνκαλουμένων Ψενχώνσιος καὶ Χονοπρέους πατὴρ Τεεφῖβις 
ἐώνητο παρὰ Ἑλήκιος καὶ Λοβάιτος καὶ Τβαιάιτος καὶ Σενεριεῦτος 
καὶ Ἑριέως καὶ Σενοσορφίβιος καὶ Σισόιτος τοῦ καὶ Ἑριέως, ὄντων ἑπτά , 
πήχεις οἰκοπεδικοὺς ἑπτὰ ἥμισυ  ἐκ τοῦ ἀπὸ νότου μέρους τῶν 
ὑπαρχόντων αὐτοῖς ψιλῶν τόπων πηχῶν δέκα ,   ἑτέρας δὲ, 
καθʼ ἣν ὁ τῶν ἐνκαλουμένων Νεχούτου καὶ Ἁσῶτος καὶ ἄλλου 
Νεχούτου καὶ τῆς τούτων ἀδελφῆς Νεχούθιος πατὴρ Ἁσῶς 
ὁμοίως ἐώνητο παρὰ τῶν αὐτῶν πήχεις δύο ἥμισυ  ἐν τῶι αὐτῶι 
ἔτει καὶ μηνί,   ἑτέρας δὲ γεγονυίας τοῦ λε  Μεσορὴ ἐπὶ τοῦ αὐτοῦ 
βασιλέως, καθʼ ἣν ὡσαύτως ἐώνητο ὁ τῶν ἄλλων Πανᾶτος καὶ 
Πατοῦτος καὶ Πασήμιος καὶ Ἁρπχήμιος καὶ Σεναμούνιος πατὴρ 
Πεχύτης παρʼ Ἀμμωνίου καὶ Ζβενδήτιος τὸ ἐπιβάλλον αὐτοῖς 
τῆς αὐτῆς οἰκίας μέρος τέταρτον , πήχεις τρεῖς τρίτον , ὧν καὶ 
τὰ τέλη τετάχθαι εἰς τὴν τοῦ ἐνκυκλίου ὠνήν, καὶ κεκυριευκέναι 
αὐτοὺς μέχρι τοῦ νῦν ἀναμφιλέκτως οὐθενὸς ἁπλῶς ἐμποιη
σαμένου ἔτη τριάκοντα ἑπτά .   παρέθετο δὲ καὶ μέρη ἐκ τῶν 
περὶ τῶν φιλανθρώπων προσταγμάτων περὶ τοῦ τοὺς κεκυ
ριευκότας τινῶν καὶ μὴ δυναμένους [π]αρατίθεσθαι τὰ κατʼ αὐτῶν 
συμβόλαια ἐᾶν κρατεῖν.  ἐπελθὼν δὲ καὶ ἐπὶ τὰ τοῦ ἀντιδίκου 
δικαιώματα καὶ παραναγνωσθείσης τῆς προαναλελεγμένης 
ἐντεύξεως ἔλεγεν, τοῦ ἀντιδίκου ἀναπεφωνηκότος διʼ αὐτῆς 
τοῖς βασιλεῦσι τὸν ἑαυτοῦ πατέρα μετηλθαι ἐκ τῆς Διὸς πόλεως 
μεθʼ ἑτέρων στρατιωτῶν εἰς τοὺς ἄνω τόπους ἐν τῆι γενομένηι 
ταραχῆι ἐπὶ τοῦ πατρὸς τῶν βασιλέων, θεοῦ Ἐπιφανοῦς, καὶ ἔφη 
ἀναλογιζομένων τῶν χρόνων ἀπὸ μὲν τοῦ Ἐπιφανοῦς ἐτῶν κδ, 
Φιλομήτορος ἐτῶν λε, θεοῦ δʼ Εὐεργέτου ἀπὸ τοῦ κε  ἕως τοῦ νγ  
ἐτῶν κθ,   συντρέχειν ἔτη πρὸς τὰ πη, ὥστε ὁμολογουμένως 
ἑαυτοῦ καταμαρτυροῦντα συμφανὲς καθεστακέναι μήτε τὸν ἑαυτοῦ 
πατέρα μήτʼ αὐτὸν κατωικηκέναι ἐν τῆι Διὸς πόλει μηδὲ κατα
λείπεσθαι αὐτῶι μηδεμίαν ἀντίρησιν καθόλου περὶ τῆς οἰκίας 
διὰ τοσούτων ἐτῶν ἐπερχομένωι καὶ μηδεμιᾶς κρατήσεως 
μηδὲ κυριείας τινὸς ἐγγαίου περιγινομένης αὐτῶι μηδὲ τῶι
πατρὶ ἀπὸ τῶν ἔνπροσθεν χρόνων μέχρι τοῦ νῦν.   προσαπε
λογίζετο δὲ μήτε διαγραφὴν μήτʼ ἄλλην κτῆσιν ἐπιφέροντος, 
ἀλλʼ ἀναποδείκτου καθεστηκότος, κακοτρόπως καὶ ἐπὶ ῥαδιουργίαι 
παρακεῖσθαι αὐτὸν τὴν συνχώρησιν,  καὶ ὄντων τῶν πεπρα
κότων ἐννέα  καὶ τῶν περὶ τὸν Ὧρον ἐνοικούντων καὶ 
κρατούντων τῆς οἰκίας, δέον εἶναι πρότερον κατὰ τούτων τὴν 
ἔντευξιν δοῦναι, ἵνʼ οὗτοι ἤτοι προεπισκηψάμενοι τοῖς πεπρακόσιν 
αὐτοῖς αὐτοὶ καὶ τὴν πρὸς τὸν Ἑρμίαν κρίσιν ἐγδικήσαντες 
ἐκστήσωσιν αὐτὸν τῆς πρὸς αὐτοὺς ἀντιδικίας ἢ παραδόντες 
τοῖς βεβαιωταῖς τὸν περὶ τῆς βεβαιώσεως λόγον συνστήσωνται 
φανερᾶς τῆς κρίσεως γνωρισθείσης ἑκάστοις καὶ ἑλκυσθέντων 
ἁπάντων εἰς τὸ κριτήριον, εἴπερ γε δὴ ἐνόμιζεν ἐκ τῆς ἀληθείας  
κατὰ νόμους ὁδῶι πορευομενος τὸν ἐξ εὐθυδικίας λόγον συν
ίστασθαι καὶ μὴ διὰ κεκρυμμένης σκευωρίας κακοικονομίαν 
ἐνεργάζεσθαι, ἀγνοούντων τῶν ἀντιδίκων, εἴ τινα σύνπαιγμον 
ποιεῖται τῆι Λοβάιτι μόνηι, ἧιπερ οὐκέτʼ ἦν ἐξουσία τῆς οἰκίας 
ἐμποιεῖσθαι πεπρακυίαι τὸ ἑαυτῆς μέρος ἕβδομον ἀπὸ πηχῶν 
ἑπτὰ ἡμίσους    καὶ ἑνὸς  πήχεως ἐπιβάλλοντος αὐτῆι κατὰ τὴν 
μίαν  τῶν παρακειμένων συγγραφήν.   προσαποδεικνὺς δὲ 
πρὸς τὸ συνστῆσαι, ὅτι ἐστὶν οἷα προενήνεκται, ἀναλαβὼν ἐξ ὧν 
παρέκειτο ὁ Ἑρμίας περὶ ἧς ἔφη γεγονέναι αὑτῶι ἑτέρας διακρίσεως 
πρὸς Ἁρμᾶιν καὶ Ἀπολλώνιον, ἔφη προενηνεγμένον αὐτὸν περὶ τοῦ 
πεπρακέναι τὸν Ἀπολλώνιον τῶι Ἁρμάει, ἀφʼ ἧς ἔφη εἶναι αὑτοῦ γῆς 
μέρος, τὴν δʼ ἔνκλησιν πεποιημένον οὐ κατὰ τοῦ ἀποδομένου 
Ἀπολλωνίου,  κατὰ δὲ τοῦ ἐωνημένου καὶ κρατοῦντος Ἁρμάιος, 
τοῦ δὲ Ἁρμάιος ἐπισκηψαμένου τῶι ἀποδομένωι Ἀπολλωνίωι 
παραδεδωκέναι τὴν κρίσιν καὶ  τὰ πρὸς τὸν Ἑρμίαν ἐγδεδικηκέναι 
ἀπὸ τῆς πρότερον συνσταθείσης κρίσεως Ἁρμάει τῶι ἐωνημένωι 
καὶ κρατοῦντι, ὥστε μηδένα λόγον αὐτῶι καταλείπεσθαι περὶ τῆς 
πρὸς τὴν Λοβάιν συνχωρήσεως μηδὲ τοὺς περὶ τὸν Ὧρον ἐκθλί
βεσθαι ταύτηι.  περὶ δὲ τοῦ προστάγματος τοῦ περὶ τῆς ἀνα
γραφῆς προεφέρετο μηθὲν αὐτῶι συμβάλλεσθαι, ὁμολογοῦντος 
αὐτοῦ διὰ τῆς αὐτῆς ἐντεύξεως, ὅτι ἡ Λοβάις σὺν τοῖς ἑαυτῆς 
ἀδελφοῖς ἀπέδοτο Ὥρωι καὶ τοῖς ἀδελφοῖς τὴν οἰκίαν, ὧν καὶ μετα
λαβόντα τὴν τῆς ἐντεύξεως ἐμβολὴν πεποιῆσθαι κατʼ αὐτῆς,
τὴν δʼ αὐτὴν ἀπολογίαν ἔχειν καὶ περὶ ὧν παρέκειτο ἐκ τῶν 
τῆς χώρας νόμων περὶ τῆς στυριώσεως τῶν συγγραφῶν, προσ
υποδεικνὺς ὡς εἰ καὶ ἐπὶ λαοκριτῶν διεκρίνοντο καθʼ οὓς παρέκειτ[ο] 
νόμους, πρότερον  εἶναι ἐπιδεικνύειν αὐτὸν ὥς ἐστιν υἱὸς τοῦ τε 
Πτολεμαίου καὶ ἧς φησὶν εἶναι μητρὸς, καὶ ὡς οἱ γονεῖς αὐτοῦ εἰσιν 
ὧν προφέρονται συγγενῶν πρὶν ἢ καθόλου ἀκουσθῆναι αὐτοῦ λόγον 
περί τινος πράγματος καὶ μετὰ τὰς ἐπιδείξεις ταύτας αἰτεῖσθαι 
αὐτὸν τὰς περὶ τῆς οἰκίας ἀποδείξεις,  τὸν αὐτὸν δὲ τρόπον 
καὶ κατὰ τοὺς πολιτικοὺς νόμους καὶ τὰ ψηφίσματα τὰς αὐτὰς ἐπι
δείξεις ποιησάμενον καὶ ταξάμενον τὴν ἀπαρχὴν κληρονομίαν 
ἀπογράψασθαι ἢ ἀποτίνειν αὐτὸν δραχμὰς μυρίας  καὶ ἃς ἂν ποιήσηται 
οἰκονομίας ἀκύρους εἶναι καὶ μὴ ἐξεῖναι ἐπὶ τὰ τῶν τετελευτηκότων 
ἐπιπορεύεσθαι,  ἔτι δὲ καὶ τῶν μεγίστων βασιλέων ἀπολελυκότων 
τοὺς ὑπὸ τὴν βασιλείαν πάντας αἰτιῶν πασῶν τῶν ἕως Θωὺθ ιθ 
τοῦ νγ  καὶ τὰς παρακειμένας ὑπʼ αὐτοῦ συγγραφὰς ἀνεπιλήπτους 
εἶναι καὶ τὴν κράτησιν καὶ κυριείαν τῆς οἰκίας βεβαίαν τοῖς περὶ τὸν 
Ὧρον καθίστασθαι ἀπό τε τῶν αὐτῶν φιλανθρώπων καὶ ἔτι κατὰ τὰ 
προεκκείμενα αὐτῶν τε καὶ τῶν προγόνων προστάγματα περὶ τῶν 
κεκρατηκότων,   εἰ καί τις θειηι μηδʼ ἐπιφέρειν αὐτοὺς συγγραφάς, 
μὴ γοῦν καὶ τὰς κτήσεις ἐπιφερόντων καὶ ἀντεχομένων τῆς 
ἀπὸ τῶν προσταγμάτων ἐξουσίας καὶ φιλανθρωπίας,  τὸν δὲ 
ἀντίδικον μηδεμίαν ἀπόδειξιν παρακεῖσθαι.  περὶ δὲ τῶν τῶν 
προθεσμιῶν παρακειμένων προσταγμάτων ἔλεγεν, εἰ καί τις 
ἐπιχωρήσαι τοῖς ἐπερχομένοις καὶ ἐπιχειροῦσι τῶν ἀλλοτρίων 
ἐμποιεῖσθαι, μὴ συνχωρητέον εἶναι πλείονα ἐνιαυτοῦ ἢ καὶ ἐτῶν 
δύο  ἢ τριῶν  τῆι προθεσμίαι καὶ ταύτην μηδʼ ὁλοσχερῶς πᾶσιν, 
ἀλλὰ τοῖς ἔχουσίν τι δίκαιον, καὶ μὴ τὸν πάντα χρόνον συνχωρεῖσθαι, 
τοῦ μὲν πατρὸς τοῦ Ἑρμίου μέχρι τελευτῆς βίου καὶ αὐτοῦ δὲ τοῦ 
Ἑρμίου προβεβηκότος ἤδη τοῖς ἔτεσιν καὶ ἐσχατόγηρως ὄντος 
καὶ μηδενὸς αὐτῶν ὠικηκότος ἐν τῆι Διὸς πόλει καθόλου, ὥστε 
καὶ  κυριείαν αὐτοις πε[ρ]ιγίνεσθαί τινος ἐνγαίου διὰ τοσούτων ἐτῶν 
ἐπερχομένωι καὶ μηδεμίαν ἀπόδειξιν παρεσχημενου καθόλου. 
παρέθετο δὲ καὶ ὑπογραφὴν προενεγκάμενος γεγονέναι τοῦ να  Παῦνι η, 
καθʼ ἣν ἔφη τὸν Ἑρμίαν διακεκριμένον ἐπὶ Πτολεμαίου τοῦ πρὸ τοῦ πρὸ ἡμῶν 
ἐπιστάτου πρὸς αὐτοὺς λελεῖφθαι τῆι κρίσει, μὴ προσεκτέον αὐτῶι
παρʼ ἕκαστα περισπᾶν τοὺς περὶ τὸν Ὧρον, ἐᾶν δʼ αὐτοὺς κρατεῖν. 
ἐπελθὼν δὲ καὶ ἐφʼ ἃ παρέκειτο ὁ Ἑρμίας περὶ ἧς ἔφη συνστήσασθαι αὐτὸν 
πρὸς τε Ἁρμᾶιν καὶ Ἀπολλώνιον κρίσεως προεφέρετο ἀλλότριον εἶναι 
τὸ παρεισαγόμενον ὑπʼ αὐτοῦ καὶ μὴ προσεκτέον αὐτῶι ἐφʼ ἑτέραν 
θεωρίαν μεταφέροντι τὴν γεγονυῖαν αὐτῶι πρὸς ἄλλους περὶ οὑδηποτοῦν 
πράγματος ἀμφιζβήτησιν, οὐθὲν αὐτῶι καθόλου συμβαλλομένην 
πρὸς τὴν ἐνεστηκυῖαν αὐτῶι πρὸς τοὺς περὶ τὸν Ὧρον περὶ τῆς 
ἑαυτῶν οἰκίας κρίσιν. ὡσαύτως δὲ καὶ περὶ ὧν παρέκειτο χρημα
τισμῶν περὶ τοῦ τοὺς ἀπὸ τοῦ τόπου ταριχευτὰς μετοικισθῆναι 
εἰς τὰ Μμεμνόνεια ἔλεγεν πολύ τι κεχωρίσθαι καὶ τοὺς χρηματισμοὺς 
τούτους καὶ πολλῶι μᾶλλον εὐκατάγνωστον εἶναι ἑαυτῶι συν
ιστοροῦντα μηθὲν ἔχοντι δίκαιον, ἐμφανιστοῦ καὶ κατηγόρου 
τάξιν ἔχοντα παρακεῖσθαι ὑπολαμβάνοντα εὐχερῶς διασείσειν 
τοὺς ἀντιδίκους,   τοὺς γὰρ περὶ τὸν Ὧρον μὴ εἶναι ταριχευτάς, 
ἀλλὰ χοαχύτας μηδὲ τὴν αὐτὴν ἐργασίαν ἐπιτελεῖν, διαφέρειν δὲ 
τὴν τούτων λειτουργίαν,   ἔτι δὲ καὶ ἐν ταῖς γινομέναις δημοτελέσιν 
ἐνθέσμοις καὶ ἐπωνύμοις ἡμέραις μεταφέροντας αὐτοὺς κονίαν 
καταστρωννύειν ἐπὶ τοῦ δρόμου τοῦ Ἄμμωνος καὶ διὰ τοῦ ἱεροῦ καὶ 
εἰς τὸ Ἡραῖον εἰσιόντας τὸ ὅμοιον ἐπιτελεῖν καὶ ἐν ταῖς κατʼ ἐνιαυτὸν 
γινομένας τοῦ Ἄμμωνος διαβάσεσιν εἰς τὰ Μεμνόνεια 
προάγοντος τῆς κωμασίας τὰς καθηκούσας αὐτοῖς λειτουργίας 
ἐπιτελεῖν καὶ χοαχυτοῦντας καὶ εἶναι αὐτῶν γέρας. ἀλλὰ καὶ 
τοὺς ταριχευτὰς ἔχειν πρόσταγμα, καθʼ  αὐτοὺς ἀπαρενοχλήτους 
εἶναι. εἰ δὲ καί τις θειηι τὸ μὴ ὂν μετοικισθῆναι τοὺς ταριχευτάς, 
μηδεμίαν ἔχειν τινὰ ἐξουσίαν μηδὲ τὸν Ἑρμίαν ἐφάπτεσθαί 
τινος αὐτῶν ἐνγαίου, ἕκαστον δʼ αὐτῶν δεσπόζοντα τῆς ἰδίας 
κτήσεως ἤτοι ἀποδόμενον ἢ ἑτέροις παραχωρήσαντα αὐτους 
καὶ τὴν τιμὴν ἀπολαβεῖν, τὸν δὲ Ἑρμίαν παρεμπλέκοντα τὰ μη
δαμῶς ἀνήκοντα πρὸς τὴν ἐνεστῶσαν κρίσιν μηδὲ τῆς αὐτοῦ 
διαλήψεως ὄντα, πολυπραγμόνως δὲ προσεπισπώμενον τὴν 
τῶι στρατηγῶι καθήκουσαν ἐξουσίαν, ὥστʼ εὔδηλον εἶναι μηθὲν 
ἔχοντα τεκμήριον καθόλου προῆχθαι ἐμφανιστοῦ σχῆμα περι
θέμενον παρακεῖσθαι τοὺς περὶ τῶν ταριχευτῶν χρηματισμούς, 
ἔτι δὲ καὶ τοὺς πρὸς Ἁρμᾶιν καὶ Ἀπολλώνιον καὶ τοὺς ἄλλους 
χρηματισμοὺς ὡς μέγα τι συμβαλλομένους αὑτῶι, καὶ εἴπερ γε δὴ 
ἐνόμιζεν ἔχειν τι δίκαιον, διʼ οὗ δύναται τὸν κριτὴν πεῖσαι καὶ μὴ
τοῖς προαναλελεγμένοις χρηματισμοῖς ἐνσεμνύνεσθαι, 
οὐκ ἄν ποτε προαχθῆναι ἑτέρας οἰκομονίας παρατίθεσθαι 
οὐθὲν αὐτῶι συμβαλλομένας. 
τοιαύτην δὲ τὴν δικαιολογίαν καὶ ἕτερα προενηνεγμένων 
καὶ τοῦ Ἑρμίου μηδεμίαν πρόκτησιν μηδʼ ἄλλον 
χρηματισμὸν ὡς εἴηι αὑτοῦ ἤτοι προγονικὴ 
ἡ διαμφιζβητουμένη οἰκία παρατιθεμένου, 
φάσεσι δὲ καὶ λόγωι προφερομένου εἶναι αὑτοῦ 
τὴν οἰκίαν,   τῶν δὲ περὶ τὸν Ὦρον παρα
τεθειμένων ὡς οἱ πρόγονοι αὐτῶν ἐώνηντο 
παρὰ Ἑλήκιος καὶ Λοβάιτος καὶ τῶν ἄλλων τῶν 
σημανθέντων ὄντων ἐννέα  τὴν δηλουμένην 
οἰκίαν κατʼ Αἰγυπτίας συγγραφὰς, ὧν καὶ τὰ καθήκοντα 
τέλη τετάχθαι εἰς τὴν τοῦ ἐνκυκλίου ὠνήν, 
καὶ προσυποδεδειχότων ἀπὸ τῶν τῶν συγγραφῶν 
χρόνων κεκυριευκέναι τοὺς γονεῖς αὐτῶν 
ἐφʼ ὅσον περιῆσαν χρόνον,   μετὰ δὲ τὴν τούτων 
τελευτὴν διακατέχειν καὶ αὐτοὺς μέχρι τοῦ 
παρόντος ἀναμφιλέκ[τω]ς, οὐ[θ]ενὸς ἁπλῶς 
ἐμποιησαμένου τὰ τ[οσα]ῦτα ἔτη, παραθεμένων δὲ 
καὶ προστάγματος μέρος τοῦ ἐκτεθέντος ἐν τῶι κϛ  
περὶ τῶν φιλανθρώπων περὶ τῶν κεκρατηκότων, 
καὶ ἐπὶ Πτολεμαίου δὲ τοῦ πρὸ τοῦ πρὸ ἡμῶν ἐπιστάτου 
ὑπογραφῆς ἀντίγραφον τ[ῆ]ς γεγονυίας αὐτοῖς καταστάσεως 
καὶ  μηθὲν παρατεθειμένου συντετάχθαι μὴ ἀντιποεῖσθαι, 
καὶ αὐτοὶ κατακολ[ο]υθήσαντες ταῖς ἐπενηνεγμέναις 
ὑπʼ αὐτῶν συγγραφαῖς καὶ τοῖς ὑπὸ τῶν βασιλέων 
προστεταγμένοις περὶ τῶν κρατήσεων διὰ τὸ 
μὴ κατὰ τῶν συγγραφῶν μηθὲν ἐπενηνέχθαι
γράμμα,  εἴπαμεν τῶι μὲν 
Ἑρμίαι μὴ εἰσβιάζεσθαι, 
τοῖς δὲ περὶ τὸν Ὧρον 
κρατεῖν καθὼς καὶ ἀπὸ 
τῆς ἀρχῆς διακατεῖχον.